钦定古今图书集成/明伦汇编/氏族典/第381卷 > 《廖用贤尚友录》 > 李育
## 钦定古今图书集成/明伦汇编/氏族典/第381卷 > 《廖用贤尚友录》 > 李育

按《后汉书李育传》，“育字元春，扶风漆人也。少习《公羊
春秋》，沈思专精，博览书传，知名太学，深为同郡班固
所重。固奏记荐育于骠骑将军东平王苍，由是京师
贵戚争往交之。州郡请召，育到，辄辞病去。常避地教
授，门徒数百。颇涉猎古学，尝读《左氏传》，虽乐文采，然
谓不得圣人深意，以为前世陈元、范升之徒更相非”
折，而多引图谶，不据理体，于是作《难左氏义》四十一
事。建初元年，卫尉马廖举育方正，为议郎。后拜博士。
四年，诏与诸儒论《五经》于白虎观，育以《公羊》义难贾
逵，往返皆有理证，最为通儒，再迁尚书令。及马氏废，
育坐为所举，免归。岁馀复征，再迁侍中，卒于官。